'Oukei om wit te wees'-mosie lei tot verleentheid | Maroela Media
Die wêreld in foto's – 7 Julie 2020
Sosialemediaplasings wat plaasmoorde verheerlik na MRK verwys
Tshwane-ambulansdienste opgeskort ná 'provinsialisering'
Pauline Hanson, leier van Australië se verregse Een Nasie-party wat sy gestig het. Foto: Velovotee via Wikipedia
'n Herrie is los in Australië nadat die senaat daar baie amper 'n mosie aanvaar het wat rassisme teen wit mense veroordeel. Dis met net 31 teen 28 stemme verslaan.
Pauline Hanson (64), leier van Australië se verregse Een Nasie-party, het die mosie voorgestel wat onder meer die woorde "dis oukei om wit te wees" bevat het. Dit het ook melding gemaak van die "betreurenswaardige toename in rassisme teen wit mense en aanvalle op die Westerse beskawing", berig die BBC.
Haar teenstanders het dit afgemaak as nog 'n bemarkingsfoefie deur Hanson, wat die afgelope twee jaar 'n senator vir Queensland is nadat haar party 9% van die stemme in die federale verkiesing op hulle verenig het.
Verlede jaar het sy onder skoot gekom nadat sy 'n boerka gedra het na 'n senaatsitting om te wys dié bedekking wat sommige Moslemvroue dra en net hul oë sigbaar maak, onderdruk vroue.
Nietemin het 23 senatore van die regerende Liberaal-Nasionale koalisie ten gunste van die mosie gestem, onder wie Australië se eerste parlementslid van swart Afrika-herkoms, die gebore Keniaan Lucy Gichuhi.
"Mense het die reg om trots te wees op hul kulturele agtergrond, of hulle nou swart, wit of bruin is," het Hanson Maandag voor die stemmery gesê. "As ons nie hieroor kan saamstem nie, dink ek ons kan met sekerheid sê dat teenwit-rassisme springlewendig in ons samelewing is," berig die Britse dagblad The Guardian.
Senator Derryn Hinch van die Geregtigheidsparty was een van die senatore wat die mosie teengestaan het. Hy het Hanson daarvan beskuldig dat sy in 'n wedloop met haar Een Nasie-kollegas is "op pad na die bodem van die rioolsloot" om te kyk "wie die grootste, luidrugtigste rassistiese dweper" kan wees.
Die frase "dis oukei om wit te wees" raak ál gewilder onder verregse groepe, berig die webwerf Quartz. Dat dit deel gemaak is van die mosie, word beskou as 'n kopknik aan die Kanadese aktivis Lauren Southern, wat op haar besoek aan Australië vroeër vanjaar 'n T-hemp met die omstrede frase daarop gedra het.
Maandag se mosie kom ná maande lange omstredenheid oor Australiërs se benadering tot ras, onder meer die kontroversiële spotprent van die tennisster Serena Williams, wat wêreldwyd opslae gemaak het, en aanmerkings deur 'n verregse senator in Augustus wat gevra het vir 'n "finale oplossing" vir immigrasie, berig CNN.
Verleë regeringsamptenare probeer intussen verduidelik hoe dit gebeur het dat 23 senatore van die regerende koalisie die mosie gesteun het. Christian Porter, prokureur-generaal, verkwalik sy personeel dat hulle sonder sy medewete 'n e-pos uitgestuur het waarin senatore aangeraai word om die mosie te steun, berig die dagblad The Western Australian.
"Hulle het nie my insae gevra nie," het hy Dinsdag in 'n verklaring gesê, "omdat hulle gemeen het dis 'n mosie wat rassisme teenstaan. Hulle het die verbintenis met die frase ['dis oukei om wit te wees'] misgekyk. As hulle my genader het oor die mosie, sou ek dit beslis raakgesien het."
Hinch sê egter regeringsenatore is al sedert September van die mosie bewus. Hy beskryf lede van die koalisie wat dit gesteun het, as "'n blerrie skande".
Die wêreld in foto's – 16 Oktober 2018
Microsoft se medestigter sterf
Ek is trots en baie bly dat ek wit is – ek kan ook 'n Boer genoem word – want dan is ek nog meeeer trots!!!!
Gee maar tyd Australia se probleme lê en wag vir hulle.
Is dit dan nie okay om wit te wees nie?
So dis nie "ok om wit te wees nie" ?
Ons weet dit lankal in SA. Dis ongelukkig nie 'n keuse nie.
Ek wonder maar net oor die gonswoorde "ver regs" en rassis wat so maklik aan mense en partye toegedig word om hulle in 'n bepaalde lig te plaas. Deesdae as jy behoudend, patrioties en lief is vir jou land en herkoms word jy maklik met die teerkwas van "ver regs" toegeverf. Enige persoon wat net 'n fraksie meer konserwatief as 'n totale sosialis is, word deur die HSM gemerk as "ver regs".